Wanneer jy jou huwelik moet beskryf, kom die woord boring by jou op? Die meeste huwelike gaan maar van tyd tot tyd deur ’n saai fase. Met dié 3 dag-pretplan kan jy weer jou huwelik se partytjieballonne opblaas!
Om saam pret te hê, is helium vir jou huwelik! Vir jou driedag-pretplan het jy bietjie voorbereiding nodig. As julle meer die rekenmeester-tipe as die akteurspaar-tipe is, gaan julle effens uit jul comfort zone moet klim, maar byt vas – dit raak al makliker, en die resultaat gaan só belonend wees. Jul grootste missie hierdie naweek is om soveel as moontlik saam te lag, dan het julle in jul doel geslaag. Adam, vir voorbereiding moet julle iewers ’n wit jassie en ’n stetoskoop in die hande kry (gaan krap in die kinders se speelgoedkis vir laasgenoemde), asook ’n proper nurse outfit.
Maak vroulief wakker in jou wit jassie en met die stetoskoop om die nek. Verklaar: “Mevrou De Waal, ek het slegte nuus. Jy het ’n vreeslike hoë koors en ek sal jou moet afboek vir die dag. Al wat jou gaan gesond maak, is bedrus.” Gee vir haar ’n houertjie sweetheart-lekkergoed (die soort met die liefdesboodskappies op) as “voorskrifmedikasie” en bel haar baas met die nuus dat vroulief te siek is om werk toe te gaan vandag.
Eva, jy kan nou jou nurse outfit gaan aanglip en dis jou beurt om manlief volledig te “ondersoek”. Natuurlik is jou bevinding dat “dokter” nie in die nabyheid is nie en dat jy maar self ’n diagnose moet maak. Jy kan die ondersoek so ver voer soos jy wil (maak net seker die “hospitaalpersoneel” kom nie op julle af nie). Bel ook nou sy baas en verklaar dat jou man heeltemal te siek is vir werk.
Intussen kan jy sê: “Meneer De Waal, hier is jou voorskrif (’n botteltjie Chuckles), maar ek weet nie of dit die probleem gaan oplos nie. Ek los jou nou in die bekwame hande van ’n fisioterapeut.” Glip gou uit die kamer en trek ’n kort rokkie aan.
Wanneer jy terugkom in die kamer, maak seker jy bring ’n buisie smeermiddel en ’n vreemde aksent saam.
Lê kreatiwiteit aan die dag – kom uit die badkamer uit met ’n getekende snor bo jou lip. Trek jou T-hemp agterstevoor aan. Smudge jou grimering (met lipstiffie oor jou hele mond besmeer en blou eye shadow) en vra heel ernstig vir manlief: “Lyk ek mooi?” Gee haar ’n Pluto (papnat soen in haar oor) en trek sy army boots aan. Kyk ’n bietjie watter uitwerking het dit op jul verhouding? Mense lyk jonger en makliker toeganklik wanneer hulle lag. Dit is ook aansteeklik! Dit los konfliksituasies op en dit verbeter die intimiteit tussen ’n paartjie.
Maak vandag ’n punt daarvan om die snaakse staaltjies in jul huwelik te onthou (die groen-en-geel sousbak wat julle op jul troudag gekry het, die dag wat hy jou oupa se naam verkeerd uitgespreek het, die dag toe die kinders julle in die slaapkamer betrap het!).
Al gehoor wat mens ’n vrou noem wat weet waar haar man elke aand is? ’n Weduwee. En van die paartjie wat hul 50ste huweliksherdenking gevier het en hoe die vrou daarna ’n traan in haar man se oog gesien het? Sy het hom gevra of hy sentimenteel is oor die spesiale dag. En hy het geantwoord: “Nee, ek was besig om te dink aan die ruk kort voor ons getroud is. Jou pa het my met ’n haelgeweer gedreig en gesê hy sal my vir 50 jaar in die tronk laat sit as ek nie met jou trou nie . . . môre sou ek ’n vry man gewees het!”
Vanaand is dress-up time. Okay, dié opdrag gaan ’n bietjie embarrassing wees, maar dit gaan alles oor die bonding proses. Trek ’n bietjie uit karakter uit aan. Julle kan na ’n kostuum-verhuringswinkel toe gaan en aantrek soos Elvis of Abba. Of julle kan net twee pruike opsit, bietjie anders aantrek as gewoonlik . . . en die pad vat – na ’n kareokeklub! Jip, vanaand gaan julle ’n duet lewer voor ’n kamer vol vreemdelinge!
Ja, dit is ’n besige en propvol naweek, maar die kanse is goed dat julle ’n energie-inspuiting gekry het, jul intimiteitsvlakke nuwe woema gekry het en dat julle mekaar opnuut waardeer. Maak vanaand saam met die kinders ’n krismisbed op die vloer en hou mekaar se hande bokant jul koppe vas terwyl julle bid en dankie sê vir ’n geseënde huwelik vol geesdrif.